SHAPITA WA DIKUMI NE BUNÁ
Mwa Kuletela Nsangaji mu Būmi Bwenu bwa Kisaka
Pa kwikala mulume muyampe, bilomba kulonga bika?
Mwana-mukaji ukokeja kwikala mukaji mulumbuluke namani?
Kwikala mbutwile muyampe kulomba bika ne bika?
Bana bakatuntwila namani ku nsangaji mu būmi bwa kisaka?
YEHOVA LEZA usaka būmi bwenu bwa kisaka bwikale bwa nsangaji. Bible, Kinenwa kyandi, kipanga umo ne umo wa mu kisaka madingi, ne kumulombola mwingilo umusakila Leza kwingila. Shi bonso mu kisaka bavuije mwingilo wa wandi wa wandi mungya madingi a Leza, nankyo būmi bukekala bulumbuluke. Yesu wānene amba: “Badyese ne dyese, i bakwivwana uno mwanda wa Leza, ne kulama balame’o.”—Luka 11:28.
2 Nsangaji ya kisaka imanine pa kuyuka amba kisaka i kitambe kudi Yehova, watelelwe na Yesu bu “Tata wetu.” (Mateo 6:9) Shi kisaka ne kisaka pano panshi kidi’ko, i pa mwanda wa Tata wetu wa mūlu—kadi ye uyukile bine bilengeja kisaka kikale mu nsangaji. (Efisesa 3:14, 15) Shi ke pano, Bible ufundija bika pa mwingilo wa umo ne umo wa mu kisaka?
KISAKA I KITAMBE KUDI LEZA
3 Yehova wāpangile bantu babajinji, ba Adama ne Eva, kupwa wēbalunga pamo bu ba mulume ne mukaji. Wēbatūla mu paladisa miyampe pano pa ntanda—budimi bwa Edena—ne kwibanena amba babutule bana. “Butulai; mwivudijei, muyujei panopanshi,” mo mwānenene Yehova. (Ngalwilo 1:26-28; 2:18, 21-24) Luno ke lufumopo nansha lwano, mhm, mwanda Yesu wānene amba byobya binene Ngalwilo pa ñanjilo ya būmi bwa kisaka i bya bine. (Mateo 19:4, 5) Nansha byotwikonda na makambakano mavule kadi būmi kebukidipo mwāsakile’bo Leza, tutalei kine kyotunenena amba nsangaji ibwanya kwikala’ko mu kisaka.
4 Umo ne umo wa mu kisaka ukokeja kutuntwila nsangaji ku būmi bwa kisaka shi wiula buswe bwa Leza. (Efisesa 5:1, 2) Le tukeula Leza namani, muntu oketukokejapo ne kumona kwine? Nansha nankyo, tukokeja kuyuka mulongelanga Leza mwanda wātumine wandi mwana umbedi tamba mūlu wāiya pano panshi. (Yoano 1:14, 18) Yesu, wandi Mwana paādi pano panshi, wāiwile Shandi wa mūlu senene shē, o mwanda kumona ne kuteja Yesu byādi pamo bwa kwikala na Yehova ne kumuteja. (Yoano 14:9) Nanshi shi muntu ne muntu efunde buswe bwādi na Yesu ne kulonda kimfwa kyandi, nankyo tukatuntwila nsangaji ku būmi bwa kisaka.
KIMFWA KU BALUME
5 Bible unena amba balume bafwaninwe kwikala na babo bakaji mwikadile Yesu na bandi bana ba bwanga. Ivwana bidi buno buludiki bwa mu Bible, amba: “Balume nenu sanswai bakaji benu, monka musanshilwe Kidishitu kipwilo, wēpanine ponka pa akyo…E monka mufwaninwe ne balume nabo kusanswa bakaji babo abo bene pamo bwa ngitu ya abo bene. Wakusanswa mukaji wisanshilwe aye mwine; ke-kuntu kekudipo muntu wa kwishikwa ngitu ya aye mwine, nansha umo, wīdisha biyampe, ne kwiīlela, senene, shē, pamo ponka mulongela Kidishitu ku kipwilo.”—Efisesa 5:23, 25-29.
6 Buswe bwa Yesu ku kipwilo kya bandi bana ba bwanga kyo kimfwa kibwaninine kya kulonda balume. Yesu wādi “mwibasanswe’tu ne kumfulo kwine,” wēbelela ne būmi bwandi, nansha byobādi bakubulwa kubwaninina. (Yoano 13:1; 15:13) Ne balume nabo mo monka, i basoñanibwe amba: “Mwikale kusanswa bakaji, ne kwibasanshija mpika.” (Kolose 3:19) I bika bikakwasha mulume alonde ano madingi, nakampata shi mukajandi utunya kyaba kimo kulonga bintu na bwino? Ufwaninwe kuvuluka bidi bilubo byandi aye mwine ne byobya byafwaninwe kulonga pa kusaka amba Leza amulekele. Le ufwaninwe kulonga namani? Unenwe kulekela boba bamulubila, kubadila’mo ne wandi mukaji. Ino mukaji nandi ufwaninwe kulongela monka. (Mateo 6:12, 14, 15) Mwene ubamone kinenenanga bamo amba busongi buyampe i bobwa bwa bantu babidi bayukile kwilekela?
7 Kadi balume bafwaninwe kuyuka amba Yesu wādi ulangila nyeke bana bandi ba bwanga. Wādi uyukile mikalo yabo ne bisakibwa byabo bya ku ngitu. Kimfwa pobāivwene bukōke, webanene amba: “Twayai kufula, ku kyaba kingi kwa kasuku muketukije bidi bityetye.” (Mako 6:30-32, MB) Bakaji nabo bafwaninwe kutebwa mutyima ne kwibalangila. Ke-pantu Bible wibatela bu “kintu kya bukomo butyetye” kifwaninwe ‘kulēmekwa’ na balume. Mwanda waka? Mwanda balume ne bakaji bene kumo i bapebwe “buntu bwa būmi.” (1 Petelo 3:7) Nanshi balume bafwaninwe kuvuluka amba kikōkeji kyo kilengeja muntu ekale mulēme ku meso a Leza, ke bu mwana-mulumepo nansha bu mwana-mukaji, ehe.—Mitōto 101:6.
8 Bible unena amba mulume “wakusanswa mukaji wisanshilwe aye mwine.” I amo, mwanda ba mulume ne mukaji “ke bakidi ne bubidi bwine ke mubidi’tu umo,” na mwānenene’kyo Yesu. (Mateo 19:6) Nanshi bakasambakena pamo enka bubidi bwabo kete. (Nkindi 5:15-21; Bahebelu 13:4) Kadi bakalonga uno muswelo shi umo ne umo uta mutyima ku bisakibwa bya mukwabo. (1 Kodinda 7:3-5) Kadi i kipite buya kuvuluka’mba: “Kekudipo muntu wa kwishikwa ngitu ya aye mwine, nansha umo, wīdisha biyampe, ne kwiīlela senene, shē.” Balume bafwaninwe kuswa bakaji babo monka mo beswidile abo bene, ne kuvuluka amba bakeshintulwila ku meso a mutwe wabo, Yesu Kidishitu.—Efisesa 5:29; 1 Kodinda 11:3.
9 Mutumibwa Polo wēsambile pa ‘lusa lwa mundamunda ludi na Yesu Kidishitu.’ (Fidipai 1:8) Lusa lwa mundamunda nansha kinyenye kya Yesu yādi ngikadilo itūkija bantu mutyima, kadi yādi ikoka bana-bakaji bāikele ke bandi bana ba bwanga. (Yoano 20:1, 11-13, 16) Ne bakaji nabo babilanga mpata kinyenye kibalombola babo balume.
KIMFWA KU BAKAJI
10 Kisaka i bulongolodi, pa kusaka kingile senene i biyampe kwikale mutwe. Nansha ke Yesu mwine udi na Mutwe wandi wakōkele. “Mutwe wa Kidishitu nao, i Leza,” monka mwikadile “mutwe wa mwana-mukaji, i mulume.” (1 Kodinda 11:3) Kikōkeji kya Yesu ku bumutwe bwa Leza kyo kimfwa kilumbuluke, mwanda batwe bonso tudi na mutwe otufwaninwe kukōkela.
11 Bana-balume bakubulwa kubwaninina baloñanga bilubo ne divule batunyanga kwikala mitwe ya bisaka mibwanye byonso. Le penepo mukaji ukalonga’po namani? Kafwaninwepo kupēleka bilonga mulumyandi nansha kukimba kumusompola bumutwe. Mukaji ufwaninwe kuvuluka amba ku meso a Leza, kikōkeji ne kutalala byo bilēme kutabuka. (1 Petelo 3:4) Shi ekale na ino ngikadilo, nabya kakakolelwapo kwikala na kikōkeji kya bwine Leza, enka ne mu ngikadilo mikomo mwine. Pakwabo kadi Bible unena’mba: “Mukaji nandi alemeke mulumyandi” bikatampe. (Efisesa 5:33) Ino le bikekala namani shi mulume ketabijepo Kidishitu bu Mutwe wandi? Bible unena ukoma bakaji amba: “Banwe bana bakazi nenu, kokelai balume benu, muswelo wa nansya si kudi bamo ke betabizye po Kinenwa bakokwe, pampikwa Kinenwa, na mwikadilo wa babo bakazi, pa kutala wenu mwikadilo wampikwa dikeme ne wa kalemo.”—1 Petelo 3:1, 2, BB.
12 Shi mukaji unena na bunwa mulangwe mwishile na wa wandi mulume, mwitabije nansha wampikwa kwitabija, ke kunenapo amba umufutulwile, ehe. Padi mulangwe wandi o muyampe ne kisaka kyonso kikokeja kumwena’mo shi mulume wamuteje. Tala Abalahama, nansha byakāitabijepo pāmulombwele wandi mukaji Sala mwa kupwijija makambakano kampanda a mu kipango kyabo, ino Leza wāmunene amba: ‘Ivwana diwi dyandi.’ (Ngalwilo 21:9-12) Inoko, shi mulume wakwata’po kya mfulo, ne shi kekijilulapo kijila kya Leza, mukaji ufwaninwe kukōkela ne kulonda butyibi’bwa.—Bilongwa 5:29; Efisesa 5:24.
13 Mukaji ukokeja kulonga bivule bya kulela kisaka shi uvuija mwingilo wandi. Kimfwa, Bible ulombola amba bakaji basonge banenwe “kusanswa balume babo, ne bāna babo bēne kumo, ne kwilemeka senene, abo bene, ne kwikala bakutōka tō, bakuloeja mu mōbo, ne luya lwa kukōkela balume babo.” (Tetusa 2:4, 5) Mukaji kadi inabana ulonga uno muswelo bakamuswa ne kumulēmeka nyeke kudi ba mu kisaka kyandi. (Nkindi 31:10, 28) Ino buluo byobudi kijimba kya bantu bampikwa kubwaninina, kudi bintu bimo bikomo bikokeja kufikija ku kukalañana nansha ku dilubu. Shako Bible witabije kukalañana mu ngikadilo kampanda. Ino kukalañana kekufwaninwepo kukwatyilwa ku nsongo ya minwe, mwanda Bible udingila’mba: “Mukaji kakafundukapo ku mulumyandi, mhm,…, kadi mulume nandi kakashiapo mukajyandi, mhm.” (1 Kodinda 7:10, 11) Umo pa besongele ukamona bubinga bwa mu Bisonekwa bwa kwilubwila poso enka mwinē pandi walonga busekese.—Mateo 19:9.
KIMFWA KIBWANININE KU BAMBUTWILE
14 Yesu wāshidile bambutwile kimfwa kibwaninine mu muswelo waādi wikala na bana. Bakwabo pobādi bakankaja twana tutyetye kufwena kudi Yesu, aye wānene amba: “Mwitulekei bidi twana twiye kwami kemukitukandai.” Bible ubweja’ko amba aye “pa kwitutekuna mu maboko andi kētulelele, kadi wetutenteka maboko andi kētwesela dyese.” (Mako 10:13-16) Yesu wētūdile’ko kitatyi kya kushikata na twana, mwene nobe ufwaninwe kushikata na bobe bana bana-balume ne bana-bakaji? Kyobasaka, ke nsaapo ibidi, isatu, ehe, i kitatyi kilampe kine. Ufwaninwe kwikala na kitatyi kya kwibafundija, mwanda kino kyo kilomba Yehova ku bambutwile.—Kupituluka 6:4-9.
15 Ntanda byoyenda ibipila’ko, bana basakilwa bambutwile ba kwibakinga ku bantu bakimba kwibasanshija, kimfwa ku bantu bakimba kwibōna na buenda. Ivwana Yesu mwaākingile bandi bana ba bwanga, baādi wita na kisanso bu “twana twami.” Pobāmukwete, ne pa kuyuka amba usa kwipaibwa panopano ponka, Yesu wēbanyemeje. (Yoano 13:33; 18:7-9) Ne abe mbutwile nobe mo monka, ufwaninwe kuta mutyima ku matompo a Dyabola a kukimba kusanshija twana tobe. Ufwaninwe kwalwila’ko kwibadyumuna.* (1 Petelo 5:8) Bine pano po pene pakoma bulwi bobalwa ku ngitu, ku mushipiditu, ne mu mwikadilo.
16 Mu bufuku bukya ke lufu lwa Yesu, bana bandi ba bwanga bādi bafwila kuyuka mukatampe mobadi i ani. Pa kyaba kya kwibafunina, aye Yesu wāendelela na kwibakwasha na binenwa ne na kimfwa. (Luka 22:24-27; Yoano 13:3-8) Shi nobe wi mbutwile, le ubamone muswelo okokeja kulonda kimfwa kya Yesu kitatyi kyolemununa bobe bana? Eyo, bana bafwaninwe kulemununwa, ino i kwibalemununa ‘pa ndingidilo’ kadi kwampikwa bukalabale. Kufwaninwepo kushinika bana bishima “pamo’nka bwa kusaba bwa kipete.” (Yelemia 30:11, NW; Nkindi 12:18) Lemununa mwana mu muswelo wakamona mwenda mafuku amba byādi byendele’mo kumulemununa.—Efisesa 6:4; Bahebelu 12:9-11.
KIMFWA KU BANA
17 Le bana nabo bakokeja kuboila ñeni kudi Yesu? I amo, bakokeja! Yesu wālombwele na kimfwa kyandi muswelo ufwaninwe bana kukōkela bambutwile babo. Wānene amba: “Byonka binombola Tata byo byonka byo nēsamba.” Kadi wābweja’ko amba: “Noñanga byonka bya kumutōkeja ku mutyima wandi mafuku onso.” (Yoano 8:28, 29) Yesu wādi ukōkele Shandi wa mūlu, kadi Bible nandi unena bana bekale kukōkela bambutwile. (Efisesa 6:1-3) Kadi nansha Yesu byaādi mwana mubwaninine, wākōkele bambutwile bandi ba pano panshi, ba Yosefa ne Madia, bantu bampikwa kubwaninina. Kino na bubine kekyābudilwepo kuleta nsangaji ku umo ne umo wa mu kyabo kisaka!—Luka 2:4, 5, 51, 52.
18 Le bana bakokeja kuyuka mashinda amo obakokeja kwiula’mo Yesu na kusangaja bambutwile babo? Eyo, kyaba kimo bana bamonanga amba i bikomo kukōkela bambutwile babo, ino kino kyo kibalomba Leza. (Nkindi 1:8; 6:20) Tala, Yesu wākōkele nyeke Shandi wa mūlu, enka ne mu ngikadilo mikomo mwine. Dyuba dimo, kiswa-mutyima kya Leza kyādi kilomba Yesu alonge kintu kikomo mpata, penepa Yesu wānena’mba: “Umfundule ami kino kitomeno [nansha kintu kyounsakila].” Inoko, Yesu wālongele kyokya kyāmulombele Leza, mwanda wādi uyukile amba Shandi ye uyukile bintu biyampe kutabuka. (Luka 22:42) Nanshi shi bana nabo befunde kukōkela, bakasangaja mpata bambutwile babo ne Shabo wa mūlu mwine kumo.#—Nkindi 23:22-25.
19 Dyabola wātompele Yesu, o mwanda kakabulwepo kutompa ne bana nabo mwanda wa balonge bibi. (Mateo 4:1-10) Satana Dyabola wingidijanga ludindi lwa bakwabo, kintu kikomo kukomena. Bine, i kipite buya nanshi bana baleke kupwana na banonga bibi! (1 Kodinda 15:33) Dina, mwanā Yakoba mwana-mukaji wādi upwene bulunda na bantu kebādipo batōta Yehova, ne kino kyāletele musala mukatampe. (Ngalwilo 34:1, 2) Langa bidi mobikokeja kusanshila ba mu kisaka ku mutyima shi umo waponena mu bubi bwa busekese!—Nkindi 17:21, 25.
LUFUNGULO LWA NSANGAJI MU KISAKA
20 Makambakano a kisaka apēlanga kupwija shi bonso balonda madingi a mu Bible. Bine, kulonda ano madingi lo lufungulo lwa nsangaji mu kisaka. Nanshi balume, swai benu bakaji, ne kwikala nabo monka mwikadile Yesu na kipwilo. Banwe bakaji nenu, kōkelai bumutwe bwa benu balume, kadi londai kimfwa kya mwana-mukaji mulumbuluke utelelwe mu Nkindi 31:10-31. Bambutwile, fundijai benu bana. (Nkindi 22:6) Banwe bashabana, ‘lelai bipango byenu biyampe byonka.’ (1 Temote 3:4, 5; 5:8) Ne banwe bana nenu, kōkelai bambutwile benu. (Kolose 3:20) Bine, kekudipo mubwaninine mu kisaka, mwanda bonso balubanga. Nanshi mwityepejei ne kwilomba lusa banwe bene na bene.
21 Bine ne bine ponka, Bible udi na madingi ne bufundiji bwa kamweno butala pa būmi bwa kisaka. Kadi, witufundijanga ne myanda itala ntanda impya ya Leza ne paladisa ya pano panshi mukekala’nka bantu ba nsangaji batōta Yehova. (Kusokwelwa 21:3, 4) Bine, bino i bintu bya kutendelwa kashā bitutengele kumeso! Ino nansha pano, tubwanya kwikala na būmi bwa nsangaji mu kisaka shi tulonda bufundiji bwa Leza budi mu Kinenwa kyandi, ke Bible kadi.
BYOBYA BIFUNDIJA BIBLE
- Balume bafwaninwe kuswa bakaji babo pamo bwa ngitu yabo. —Efisesa 5:25-29.
- Bakaji bafwaninwe kuswa kisaka kyabo ne kulēmeka balume babo.—Tetusa 2:4, 5.
- Bambutwile bafwaninwe kuswa, kufundija ne kukinga babo bana.—Kupituluka 6:4-9.
- Bana bafwaninwe kukōkela bambutwile babo.—Efisesa 6:1-3.
* Bukwashi bwa mwa kukingila bana butanwa mu shapita wa 32 wa dibuku Écoute le grand Enseignant (Boila ñeni kudi mufundiji mukatampe), dilupwilwe na Batumoni ba Yehova.
# Mwana ukaleka kukōkela enka shi mbutwile wamulombe kulonga kintu kijilula kijila kya Leza.—Bilongwa 5:29.
Bipangujo bya Kifundwa
1. Le i lufungulo’ka lwitutwala ku būmi bwa nsangaji mu kisaka?
2. Nsangaji ya kisaka imanine pa kuyuka bika?
3. Bible ushintulula namani ñanjilo ya būmi bwa kisaka kya muntu, ne mwanda waka tuyukile amba byanene i bya bine?
4. (a) I muswelo’ka ukatuntwila umo ne umo nsangaji mu kisaka? (b) Mwanda waka kwifunda būmi bwa Yesu kudi na kamweno pa kwikala na nsangaji mu kisaka?
5, 6. (a) Muswelo wikele Yesu na kipwilo i kimfwa kya kulonda balume mu buluji’ka? (b) I bika byotufwaninwe kulonga pa kusaka betulekele bubi bwetu?
7. I bika byādi bitele’ko Yesu mutyima, ne kino i kimfwa kiyampe namani ku balume?
8. (a) Le mulume “wakusanswa mukaji wisanshilwe aye mwine” namani? (b) Kwikala “mubidi’tu umo” kushintulula bika ku ba mulume ne mukaji?
9. I ngikadilo’ka ya Yesu itelelwe mu Efisesa 1:8, ne mwanda waka balume bafwaninwe kulombola ino ngikadilo ku babo bakaji?
10. Yesu i mushile bakaji kimfwa’ka?
11. Mukaji ufwaninwe kumona wandi mulume namani, ne mwiendelejo wandi ukokeja kulupula bipa’ka?
12. Mwanda waka ke bibipo mukaji kulupula milangwe yandi bya bulēme?
13. (a) Lelo Tetusa 2:4, 5 ukoma bakaji basonge kulonga bika? (b) I bika binena Bible pa kukalañana ne dilubu?
14. Yesu wāikele namani na bana, ne i kika kisaka bana ku bambutwile babo?
15. I bika bikalonga bambutwile mwanda wa kukinga babo bana?
16. Le bambutwile bakokeja kuboila ñeni’ka ku muswelo wādi upwija Yesu bilubo bya bandi bana ba bwanga?
17. Yesu wāshidile bana kimfwa kibwaninine namani?
18. Mwanda waka Yesu wādi ukōkela nyeke Shandi wa mūlu, ne i bāni basangalanga shi bana abakōkela bambutwile babo dyalelo?
19. (a) Le Satana utompanga bana namani? (b) Mwiendelejo umbi wa bana udi na lupusa’ka pa bambutwile?
20. Pa kwikala na būmi bwa nsangaji mu kisaka, i bika bifwaninwe kulonga umo ne umo?
21. I bintu’ka bya kutendelwa bitutengele kumeso, ne tukokeja namani kwikala na būmi bwa nsangaji mu kisaka tamba’nka pano?
lua_Latn bem_Latn lua_Latn lua_Latn lua_Latn run_Latn bem_Latn bem_Latn lua_Latn lua_Latn bem_Latn bem_Latn bem_Latn bem_Latn bem_Latn bem_Latn lua_Latn lua_Latn bem_Latn lua_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn kin_Latn bem_Latn lua_Latn bem_Latn bem_Latn bem_Latn kmb_Latn tso_Latn run_Latn lua_Latn lua_Latn bem_Latn bem_Latn lug_Latn lua_Latn bem_Latn tso_Latn lua_Latn kon_Latn lua_Latn bem_Latn kon_Latn kin_Latn bem_Latn bem_Latn lua_Latn bem_Latn bem_Latn